རིག་གསར་སྐབས་གཙུག་ལག་ཁང་དང་ནང་གི་སྐུ་གསུང་ཐུགས་རྟེན་ལ་གཏོར་བརླག་ཚབ་ཆེན་ཐེབས་པ་དང་།༡༩༩༢ལོར་ས་གནས་མང་ཚོགས་ཀྱིས་འགན་བླངས་ཏེ་མཉམ་རུབ་ཀྱིས་འདུ་ཁང་དང་རུང་ཁང་།གྲྭ་ཤག་བཅས་བསྐྱར་བཞེངས་གནང་བ་ལོ་དེའི་ཟླ་དྲུག་པར་ཡོངས་སུ་འགྲུབ།ར་སྐོར་ནང་དུ་དགུང་ལོ་བརྒྱད་ཅུར་མ་སོན་ཙམ་གྱི་མི་སྐྱ་ཞིག་ལས་གྲྭ་པ་མཐོང་རྒྱུ་མ་བྱུང་ལ།ཁོང་གི་རྣ་བའང་དེ་འདྲ་གསལ་བོ་མིན་པས།ང་ཚོས་ཕན་ཚུན་ལ་གོ་བརྡ་ཡག་པོ་ཞིག་འཕྲོད་ཐུབ་མ་སོང་།གང་ལྟར་ར་སྐོར་ཆུང་ཆུང་འདིའི་ནང་དུ་སླེབས་པ་ན་ལྷིང་ཞིང་འཇགས་པའི་སྣང་བ་ཞིག་ངང་ངམ་ཤུགས་ཀྱིས་འབྱུང་བ་དང་།ར་སྐོར་ཕྱི་རོལ་ལ་བུད་ཚེ་གྲོང་ཚོའི་མཐའ་གཡས་གཡོན་ཀུན་ཏུ་ཐོག་ཁང་རབ་དང་རིམ་པ་བསྐྲུན་བཞིན་མཆིས་པས་འཇིག་རྟེན་གཞན་ཞིག་ཏུ་སླེབས་སམ་སྙམ་ཡོང་།སྔོན་གྱི་ཚེ་གྲིབ་གྲོང་ཚོ་ནས་སྐྱིད་ཆའི་ཕ་རོལ་ལ་རྒྱང་ལྟ་བྱས་ཚེ་གནའ་གྲོང་ལྷ་ས་ནི་ལག་མཐིལ་དུ་བླངས་པ་ལྟར་གསལ་ལྷང་ངེར་མཐོང་ཐུབ་མོད།ད་ལྟ་ཁང་བརྩེགས་མང་པོའི་གསེབ་ནས་གྲོང་དཀྱིལ་གྱི་ཕོ་བྲང་པོ་ཏ་ལའི་བརྗིད་ཉམས་དེ་ཡང་གསལ་བོ་ཞིག་མཐོང་དཀའ་བར་འདུགམཐའ་སྐོར་གྱི་ཁང་ཁྱིམ་རྙིང་པ་མང་པོ་བཤིག་དང་འཇིག་གིན་མཆིས་ལ།ད་དུང་ལོ་ཁ་ཤས་འགོར་ན་སྔོན་གྱི་གྲོང་ཚོའི་རྣམ་པ་དེ་ཕྱིར་དྲན་ཀློང་གི་མཛེས་ལྗོངས་ཙམ་ལས་མི་ལྷག་ཕྱིར།ཕངས་སེམས་ཤིག་དང་ལྷན་དུ་སྐྱེས་ཆེན་ཁོང་གི་བཞུགས་གནས་དང་ཁ་གྱེས་པ་ཡིན།ལྷ་ས་གྲོང་ཁྱེར་ནས་སྤྱི་འཁོར་ཨང་༡༧ལ་བསྡད་ན་གཞོང་པ་ལྷ་ཆུ་གནས་སའི་གྲོང་ཚོ་དེར་སླེབས་ཐུབ།གཞོང་པ་ལྷ་ཆུ་ནི་སྟོང་ལུང་བདེ་ཆེན་རྫོང་གནས་ཆུང་གྲོང་རྡལ་སེ་མ་གྲོང་ཚོའི་ཁོངས་སུ་གནས་ཤིང་།དུས་རབས་བརྒྱད་པའི་ནང་བཙན་པོ་ཁྲི་སྲོང་ལྡེ་བཙན་གྱི་དུས་སུ་སློབ་དཔོན་པདྨ་འབྱུང་གནས་བོད་དུ་གདན་འདྲེན་སྐབས།གནས་འདིར་འཐུང་ཆུ་མེད་པས།སློབ་དཔོན་རིན་པོ་ཆེས་སྟོད་ལུང་དོང་པའི་གདོང་ལ་ཕྱག་འཁར་བཙུགས་ཏེ་ལྷ་བཟང་ཆུ་བྱུང་གཞོང་པ་གཟེད་ཅིག་གསུངས་ཤིང༌།ཕྱག་འཁར་གྱི་ཤུལ་ནས་ཆུ་མིག་ཅིག་བྱུང་བས་མིང་ཡང་གཞོང་པ་ལྷ་ཆུ་ཞེས་གཞོང་པ་ཀ་བདུན་དུ་གྲགས་པའི་སྒྲུབ་ཆུ་ཡ་མཚན་པ་ཞིག་བརྡོལ།ཕྱག་མཁར་དེ་ད་ལྟ་ཡང་བསམ་ཡས་དགོན་དུ་མཇལ་རྒྱུ་འདུགསྒྲུབ་ཆུ་འདིར་བསིལ་བ།ཡང་བ།ཞིམ་པ།འཇམ་པ།དྭངས་པ།དྲི་མ་མེད་པ།འཐུང་ན་མགྲིན་པ་བདེ་བ།ལྟོ་བར་མི་གནོད་པ་བཅས་ཡན་ལག་བརྒྱད་ལྡན་ཆུ་ཡི་ཡོན་ཏན་འཛོམས་པར་གྲགས་ཤིང་།གནས་འདིར་ཕྱོགས་ཡོང་དང་མཐའ་སྐོར་གྱི་གྲོང་མི་སོགས་འཐུང་ཆུ་ལེན་དུ་ཡོང་མཁན་མང་པོ་འདུག་ལ།དེ་བཞིན་པགས་ནད་དང་རྟ་བོང་སོགས་ཀྱི་སྒལ་རྨ་བཅོས་པར་ཕན་ནུས་ཆེན་པར་ཡོད་པར་བཤད།ད་ལྟའི་ཆར་གཞོང་པ་ལྷ་ཆུ་ཞེས་པའི་གཏེར་ཆུ་སྤུས་དག་པོ་ཞིག་ཀྱང་ལྷ་ས་གྲོང་ཁྱེར་གྱི་ཚོང་ཁང་ཆེ་མ་ཆུང་གསུམ་དུ་མཐོང་རྒྱུ་འདུགད་དུང་ཆུ་མིག་འདི་ཉིད་སྨན་གྱི་སྡེབ་ཁར་སྤྱད་དེ་བཟོས་པའི་བོད་སྨན་རྩ་ཆེན་པོ་སོགས་ཡོད་པར་གྲགས།ལྷ་ཁང་དུ་མཁན་སློབ་ཆོས་གསུམ་དང་།གུ་རུ་མཚན་བརྒྱད་ཀྱི་སྐུ་བརྙན་ཡོད་ཅིང་།དེ་ལས་སློབ་དཔོན་སྐུ་ནི་གཙོ་སྐུའི་ཚུལ་དུ་བཞེངས་འདུགདེར་དགེ་འདུན་པའི་ཞལ་གྲངས་ལྔ་ལྷག་ཡོད་པར་བཤད་ཀྱང་གཉིས་ལས་མཐོང་མ་བྱུང་།རིག་གསར་སྐབས་སྨྱོན་པའི་ལག་ཏུ་རལ་གྲི་ཤོར་བ་བཞིན་ལྷ་ཁང་རྩ་གཏོར་བྱས་པ་མ་ཟད།ཆུ་མིག་ལ་རྫས་མེ་གཡུག་པ་སོགས་ཀྱི་སྐྱོ་གར་མང་དུ་བྱུང་ཞིང་།དུས་ཡུན་རིང་བོར་བདག་མེད་སྐྱབས་མེད་དུ་ལུས།སྤྱི་ལོ་༡༩༨༩ལོ་ཡས་མས་སུ་ཉམས་གསོ་བྱེད་འགོ་ཚུགས་ཏེ་ད་ལྟ་མིག་གི་སྤྱོད་ཡུལ་དུ་གྱུར་བའི་ལྷ་ཁང་དང་མ་ཎི་ཆུ་འཁོར་འདི་དག་རིམ་གྱིས་འགྲུབ།གྲོགས་དང་ངེད་གཉིས་ཀྱིས་རང་རང་ས་ནས་ལྷ་ཁང་ནང་དུ་མཇལ་ཞིང་།གནས་ཆུ་ཡིས་གདོང་དང་མིག་སོགས་ཡིད་ཚིམ་པ་ཞིག་བཀྲུས་རྗེས་མུ་མཐུད་དུ་ལམ་ལ་ཆས།